### Resume

[adresse] har anmodet kommunen om en godkendelse af et projekt vedrørende en indsats mod fejlkoblinger på regnvands -og spildevandssystemet. Kommunens godkendelse af projektet er nødvendig for, at [adresse] kan bruge ekstra ressourcer på dette arbejde. [adresse] skal bruge godkendelsen til en ansøgning til forsyningssekretariatet om tillæg til selskabets økonomiske ramme.

### Sagsfremstilling

[adresse] spildevandsplan 2020-2028 beskriver mål og indsatser, særligt med fokus på miljøforbedringer og badevandskvalitet. Planen indeholder en del projekter med det formål at adskille spildevand og regnvand.

I forbindelse med separatkloakeringsprojekter skal grundejerne adskille regnvand og spildevand på egen grund, og tilslutte regnvand til det nye regnvandsstik. Dette arbejde er autoriseret kloakmesterarbejde, men i mange kommuner konstateres der en del fejl, som betyder, at projekterne ikke får den fulde effekt på miljøet. Generelt vurderes det at 2-10 % af alle tilslutninger til forsyningernes spildevandsledninger er behæftet med fejl. Når der f.eks. tilsluttes spildevand på regnvandssystemerne udledes der urenset spildevand til vandmiljøet. Hvis der omvendt bliver tilsluttet regnvand på spildevandsledninger betyder det en ekstra belastning af ledningssystemet og renseanlæggene med regnvand. Det vides ikke præcist hvor stort problemet er i Vejle Kommune, men der ér konstateret fejlkoblinger. [adresse] projektbeskrivelse fremgår af bilag 1.

Forsyningssekretariatet kan øge et vandselskabs økonomiske ramme til meromkostninger ud over den generelle drift og vedligeholdelse af spildevandssystemet m.v. Vejle Spildevand A/S ønsker en godkendelse af projektets mål med henblik på, at få godkendt et tillæg til den økonomiske ramme hos forsyningssekretariatet. Målet er at få gennemgået alle de separatkloakerede områder for fejltilslutninger over en periode på 15 år.

Ressourceforbrug og økonomi

[adresse] beskriver projektet som en systematisk opsporing af fejlkoblinger samt en forebyggelse mod fremtidige fejlkoblinger. Ud over fysisk opsporing i ledningsnettet vil der blive brugt ressourcer på dialog med grundejere og kloakmestre, der hvor der konstateres problemer. [adresse] har skønnet ressourceforbruget til 2 medarbejdere årligt samt en udgift til TV-inspektion, flowanalyser m.v. på ca. 500.000 kr. per år. Kommunen skal som myndighed følge op på de sager, hvor det bliver nødvendigt ved f.eks. påbud til grundejer. Det er svært at estimere, hvor mange påbudssager det kan udløse. Hvis antallet af fejlkoblinger ligger på ca. 5 % giver det maksimalt 60 påbudssager per år.

Projektets udgifter (ressourceforbrug) vil medføre en opkrævningsret på 0,37 kr. i vandafledningsgift. Kunderne vil formentlig ikke opleve en takststigning, idet det generelle effektiviseringskrav forventes at være større. Derfor vil det i praksis betyde en mindre modregning i forhold til et effektiviseringskrav, som har til formål at sænke prisen.

Vurdering og Evaluering

Forvaltningen vurderer, at det er vigtigt at spildevandssystemet fungerer efter hensigten, hvis spildevandsplanens mål og indsatser skal få den nødvendige miljømæssige effekt. Forvaltningen har aftalt med [adresse], at projektets resultater evalueres efter et år. Desuden vil der automatisk ske en evaluering af indsatsen mellem forsyningssekretariatet og [adresse].

### Klima og resiliensvurdering

En optimering af spildevandssystemet og forebyggelse af forurening mindsker ressourceforbruget og dermed CO2 udledning på sigt.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | udvalget godkender Vejle Spildevands A/S mål vedrørende en særlig indsats til nedbringelse af fejltilslutninger til spildevandssystemet. |

### Beslutning

Godkendt.